**Po stopách baníckej tradície – exkurzia v Banskej Štiavnici**

Katedra Európskych kultúrnych štúdií zorganizovala **8. novembra 2013** exkurziu po stopách baníckej tradície v Banskej Štiavnici. Dva autobusy študentov EKŠ a príbuzných odborov sa v piatkové ráno vydali do starobylého mestečka odhaľovať jeho tajomstvá. Po krátkom úvode do dejín mesta prednášanými kulturológom a gestorom exkurzie Mgr. Petrom Konečným, mali študenti možnosť navštíviť priestory Štátneho ústredného banského archívu. Nachádza sa v ňom vzácna zbierka vyše 9000 historických máp. Tie sú okrem funkčného hľadiska, zaujímavé aj umelecky. Dnes prebieha ich digitalizácia, aby boli uchované pre ďalšie generácie.

V poobedňajších hodinách mali študenti možnosť navštíviť vybrané expozície Slovenského banského múzea. Najväčšia skupina sa vybrala do Starého zámku. Vďaka ústretovosti pracovníkov múzea mali možnosť navštíviť aj verejnosti menej prístupné miestnosti. Expozícia fajok, terče s rôznymi dobovými motívmi, archeologické nálezy vrátane pravekej bižutérie, mučiareň či výhľad z veže na neďalekú kalváriu vzbudili veľký záujem i zvedavosť.

Záverom exkurzie nás sprevádzala kunsthistorička Mgr.Mária Čelková, ktorá nám priblížila nielen kultúrno-historický rozvoj mesta, ale pridala aj bližšie informácie či legendy o meštianskych domoch v centre Banskej Štiavnice. Prehliadku sme ukončili v botanickej záhrade areálu bývalej Baníckej akadémie pod korunami drevín z celého sveta. Študentom sa tak okrem kultúrno-historického, zvýšilo aj environmentálne povedomie.

Dúfame, že v tradícii objavovania slovenských miest zapísaných na zoznam svetového dedičstva Unesco budeme pokračovať aj v budúcnosti.

Mgr. Jana Pecníková, Mgr. Anna Slatinská, KEKŠ FHV UMB